送琴僧知白
作者：歐陽修
朝代：宋

paragraphs: 吾聞夷中琴已久，常恐老死無其傳。
夷中未識不得見，豈謂今逢知白彈。
遺音髣髴尚可愛，何況之子傳其全。
孤禽曉警秋野露，空澗夜落春巖泉。
二年遷謫寓三峽，江流無底山侵天。
登臨探賞久不厭，每欲圖畫存於前。
豈知山高水深意，久以寫此朱絲絃。
酒酣耳熱神氣王，聽之爲子心肅然。
嵩陽山高雪三尺，有客擁鼻吟苦寒。
負琴北走乞其贈，持我此句爲之先。